કોલસો ખોદી કાઢવા જેવા મજૂરીના કામ માટે ગામડાના યહૂદીઓને શહેરમાં લાવવામાં આવતા હતા, અને શહેરના યહૂદી બુદ્ધિજીવીઓને જમીનમાંથી બીટ કાઢવા માટે ગામડામાં લઈ જવામાં આવતા હતા. એમાં ક્યારેક છૂટાછવાયા હિંસાના કિસ્સા પણ બની જતા હતા. દાખલા તરીકે, ટર્સ્ક નામના એક નાનકડા ગામ પાસેના પૂલ ઉપર, લોકોની એક ટૂકડી પાસે આખો દિવસ કામ કરાવ્યા પછી, એસએસના તોપદળે ગામડાના સિનાગૉગમાં લઈ જઈને બધાને ગોળી મારીને મારી નાખ્યા હતા! વચ્ચે-વચ્ચે આવા કિસ્સાઓ બનતા જ રહેતા હતા. પરંતુ પરિસ્થિતિ છેવટે થાળે પડી જતી હતી; યહૂદીઓનો વંશ તો જીવતો રહેવાનો જ હતો, અરજ કરી-કરીને, કે પછી સત્તાધારીઓને ખરીદી લઈને…! લાંચ આપીને જીવન ટકાવી રાખવાની રીત તો યહૂદીઓ માટે બહુ જૂની હતી, અને છેક રોમન સામ્રાજ્યના સમયથી સફળતાપૂર્વક ચાલી આવતી હતી, અને હજુ પણ સફળ થવાની જ હતી! આખરે જર્મન સત્તાધિશોને યહૂદીઓની ગરજ પડવાની જ હતી, ખાસ કરીને એ કારણે, કે દર અગિયારે એક માથું એમનું જ તો હતું!